*Tämä artikkeli käsittelee New Yorkin kaupungin lippua. Samannimisen osavaltion lipusta kertoo New Yorkin osavaltion lippu.*
New Yorkin lippu.
**New Yorkin lippu** on sinetin ohella New Yorkin kaupungin virallinen tunnus. Se on pystysuuntainen trikolori, jonka värit ovat sininen, valkoinen ja oranssi. Lipun keskelle valkoiseen palkkiin on kuvattu New Yorkin kaupungin sinetti sinisellä. Lipun värit ovat samat kuin Alankomaiden 1600-luvulla käyttämässä lipussa ja viittaavat kaupungin perustukseen alun perin alankomaalaisena Uuden Amsterdamin siirtokuntana. Kolmivärinen lippu otettiin käyttöön vuonna 1915 ja sen yksityiskohtia muutettiin viimeksi 30. joulukuuta 1977. Tuolloin lipussa olevan sinetin vuosiluku vaihdettiin vuodesta 1664, jolloin kaupungin alue luovutettiin Englannin kuningaskunnalle vuodeksi 1625, jolloin alankomaalaiset perustivat alkuperäisen siirtokunnan. Yleisen lipun lisäksi New Yorkin kaupungin viidellä hallintoalueella (engl. *borough*) on omat viralliset lippunsa.

Hallintoalueiden liput
----------------------

### Bronx

Bronxin hallintoalueen lippu on vaakaraitainen trikolori, jonka värit ovat oranssi, valkoinen ja sininen. Se perustuu siirtomaa-aikaiseen alankomaalaiseen lippuun, jonka keskelle on lisätty alueen nimen alkuperän, Bronckin suvun vaakuna. Lippu otettiin käyttöön vuonna 1912.

### Brooklyn

Brooklynin hallintoalueen lippu valkoinen, ja sen keskelle on kuvattu Brooklynin sinetti. Lisäksi lipun reunat ovat keltaiset. Lippu perustuu Brooklynin kaupungin vanhaan lippuun ennen vuotta 1898, kun se liitettiin New Yorkin kaupunkiin.

### Manhattan

Manhattanin hallintoalueen lippu muistuttaa suuresti kaupungin lippua. Sen keskellä on Manhattanin sinetti kaupungin sinetin asemesta.

### Queens

Queensin hallintoalueen lippu on vaakaraitainen trikolori, jonka uloimmat raidat ovat sinisiä ja keskimmäinen raita valkoinen. Lipun keskellä on ristissä tulppaani ja ruusu, joita ympyröi wampum-helminauha. Tulppaani symboloi Alankomaita, ruusu Englantia ja wampum alueen alkuperäiskansoja. Lippu otettiin käyttöön vuonna 1913.

### Staten Island

Staten Islandin hallintoalueen lippu on valkoinen, ja sen keskelle on kuvattu alueen sinetti. Nykyinen lippu otettiin käyttöön vuonna 2002.

* Brooklynin lippu.Brooklynin lippu.
* Queensin lippu.Queensin lippu.
* Staten Islandin lippu.Staten Islandin lippu.

Muita lippuja
-------------

New Yorkin pormestarin lippu.
New Yorkin pormestari käyttää erillistä muotoa kaupungin lipusta. Pormestarin virallisessa lipussa on viisi sinistä viisisakaraista tähteä kaaressa kaupungin sinetin yläpuolella. Lisäksi monilla kaupungin organisaatioilla, kuten kaupunginvaltuustolla, poliisilaitoksella, palolaitoksella, puhtaanapitolaitoksella ja puisto-osastolla on omat lippunsa.

Lähteet
-------

1. 1 2  New York City, New York (U.S.) *Flags of the World*. Viitattu 8.10.2015. (englanniksi)
2. ↑  Bronx, New York (U.S.) *Flags of the World*. Viitattu 8.10.2015. (englanniksi)
3. ↑  Brooklyn, New York (U.S.) *Flags of the World*. Viitattu 8.10.2015. (englanniksi)
4. ↑  Manhattan, New York (U.S.) *Flags of the World*. Viitattu 8.10.2015. (englanniksi)
5. ↑  Queens, New York (U.S.) *Flags of the World*. Viitattu 8.10.2015. (englanniksi)
6. ↑  Staten Island, New York (U.S.) *Flags of the World*. Viitattu 8.10.2015. (englanniksi)
7. ↑  NYC Police Department, New York (U.S.) *Flags of the World*. Viitattu 8.10.2015. (englanniksi)
8. ↑  NYC Fire Department, New York (U.S.) *Flags of the World*. Viitattu 8.10.2015. (englanniksi)
9. ↑  NYC Department of Sanitation, New York (U.S.) *Flags of the World*. Viitattu 8.10.2015. (englanniksi)

Aiheesta muualla
----------------

* Kuvia tai muita tiedostoja aiheesta **New Yorkin lippu** Wikimedia Commonsissa